Document ID: /roh_data/filtered/fineweb-2-filterrobots_roh.jsonl.gz/43489

L'hotel Scuol Palace a Scuol vegn anc adina renovà. Las lavurs n'èn anc betg finidas. Ussa annunzia ina nova tavla avant l'hotel dentant che l'avertura da l'hotel è pir l'onn 2017. Enfin avant paucas emnas annunziava in'autra tavla anc l'avertura per quest onn.
Guido Lazzarini, advocat a Samedan e commember dal cussegl administrativ da la societad Palace hotel LLC, ha ditg ad RTR che las lavurs da renovaziun sajan stadas pli cumplicadas che previs. Quai saja il motiv principal per la midada dal termin d'avertura. Davart discussiuns tranter ils possessurs dal hotel e l'interpresa da fabrica che fa las renovaziuns na vuleva Lazzarini betg prender posiziun. I dettia anc proceduras pendentas.
Lazzarini è dentant persvadì ch'ils investurs enturn l'investur american Avi Nakash vulan segiramain avrir l'hotel l'onn 2017.
RTR actualitad 17:00